حبس قارا ؤلا سّرداب ؤلا دّهليز ؤلا حبس نّصارا هيّا معلامة تاريخية كاينة ف مكناس، ؤ ب تّحديد ف لقصبة لإسماعيلية. ؤ هيّا عيبارة علا شومبرات كبار تحت لرض، ب ساريات عراض، لي تّبنات ف لبدية د لقرن تمنطاش، ب أمر من سّلطان مولاي سماعيل. وخا حبس قارا معروف سيرتو كا حبس فين كانو كيتسجنو لؤروپيين لي تقبطو ف لبحر من طاراف لقراصنة، أغلبية د لحرايفية د تّاريخ متافقين بلي لستيعمال لأصلي ؤ رائيسي ديالو كان كا بلاصة د لخزين ديال لماكلة ؤ دّوزان د لعساكريا. وحدة من رّيوايات علا لأصل ديال حبس قارا كاتݣول بلي سميتو جات من سّمية ديال محابسي برطقيزي لي كان موهنديس معماري ؤ دار تّخطيط ديال لبلاصة موقابيل باش سّلطان مولاي سماعيل يعطيه لحرية ديالو. ريواية خرة كاتݣول بلي سّمية كاترجع ل فترة د ليستيعمار، ؤ جات من لّاقاب لي تّعطا ل لمسؤول علا لحبس لي كان قرع. بزاف د لقيصاص ؤ لأساطير تنسجو علا حبس قارا. من بينهوم لي كاتݣول بلي هوّا لابيرانت لي كاتمتد تحت مكناس كولها، ؤلا حتا واصلة جيهت مراكش ؤلا تازة. لعاداد د نّصارا لي كانو محبوسين فيه حتا هوّا تبالغ فيه، لا ف لكتابات د لؤروپيين والا ديال لمغاربا.